Den tidligere OB-træner Bruce Rioch overtager det ledige trænersæde i mesterklubben AaB. Skotten har underskrevet en kontrakt, der gælder året ud.

De danske fodboldmestre fra AaB har onsdag skrevet kontrakt med Bruce Rioch, som bliver klubbens nye træner. Skotten har underskrevet en kontrakt, som udløber til nytår, og dermed har nordjyderne omsider fundet afløseren for Erik Hamrén, der er skiftet til norske Rosenborg. 60-årige Rioch er ikke en ukendt størrelse i dansk fodbold. I 2005 og lidt over halvandet år frem stod han med stor succes i spidsen for OB, men stoppede i utide. Officielt var det på grund af familiære årsager, men det var ingen hemmelighed, at Rioch var utilfreds med forholdene i den fynske SAS Liga-klub. Skotten, der tidligere blandt andet også har stået i spidsen for Arsenal, får til opgave at få AaB kvalificeret til næste sæsons Champions League-gruppespil. /ritzau/ Se mere i TV2/Nords udsendelse klokken 16.10.